# Årlig redegjørelse Miljøfyrtårn

## Bakgrunn

FKH AS ble sertifisert som miljøfyrtårn 07.12.2023. Sertifiseringen omfatter en rekke kriterier innenfor ulike områder som avfallshåndtering, energiforbruk, klimagassutslipp, arbeidsforhold i virksomheten, virksomhetsstyring m.m. Den årlige innrapporteringen resulterer blant annet i et klimaregnskap som viser estimert klimaavtrykk knyttet til driften.

I tillegg får klubben utarbeidet et eget klimaregnskap via NFF/NTF og deres samarbeidspartner [KAPO.](https://www.kapo.no/) FKH har inngått et eget samarbeid med KAPO knyttet til vårt bærekraftsarbeid. Klubbens selger klimakreditter til våre partnere som del av partneravtaler. Samtidig så kjøper FKH klimakreditter tilsvarende eget klimaavtrykk i scope 1 og 2, slik at klubbens drift er klimakompensert.

## Status

Innrapportering av data for 2024 er nå fullført. Denne innebærer at det nå foreligger tall fra tre sammenhengende år. Resultatene ligger vedlagt og finnes digitalt [her.](https://rapportering.miljofyrtarn.no/stats/179776)

Kortfattet oppsummering:

* Klimagassutslippet er redusert med 10% i 2024
* Energiforbruket er marginalt redusert
* Sorteringsgraden av avfall økte med 9% i 2024
* Avfallsmengden totalt sett har økt marginalt, men må ses mot økt aktivitet
* Antall flyreiser er redusert
* Sykefraværet er stabilt og var på 5% i 2024

Sertifiseringen som miljøfyrtårn innebærer at resultatene fra rapporteringen skal publiseres på virksomhetens nettsider.

Videre er det krav om at virksomhetens målsetninger og resultater i forhold til klima, miljø og arbeidsmiljø skal publiseres. Styret skal orienteres minst en gang pr år.

Måltabell som er utarbeidet:

|  |  |  |  |
| --- | --- | --- | --- |
|  | **Område** | **Tiltak** | **Ansvarlig** |
| 1 | Transport | Klubben skal fase ut biler med fossilt drivstoff og gå over til el-biler. Ladestasjoner for el-biler skal etableres. | Martin Fauskanger |
| 2 | Klimaregnskap | Klubben skal årlig utarbeide et klimaregnskap. Målsetningen skal være å årlig redusere klubbens klimaavtrykk, og holde dette på samme nivå som snittet av sammenlignbare Eliteserieklubber i Norge. | Leif Birkeland |
| 3 | Sorteringsgrad | Sorteringsgraden skal økes årlig. Første delmål settes til 30% innen 31.12. 2023. Deretter skal den økes med 10% årlig. | Halvor Eilerås |
| 4 | Sykefravær | Aktiv ivaretakelse av arbeidsgivers ansvar gjennom godt nærværsarbeid, vernerunder m.m. Måltallet settes til 5%. | Martin Fauskanger |
| 5 | Energibruk | Klubben skal opprettholde gode rutiner knyttet til energibruk, og fortrinnsvis redusere det årlige forbruket. Det jobbes med tiltak som LED-belysning på stadion og solceller på taket av tribuner. Dette vil kunne gi stor effekt, men tidshorisonten er usikker. | Halvor Eilerås og Martin Fauskanger |

Måltabellen evalueres årlig. Status ved utgangen av 2024 er følgende:

1 **Transport**

Det ventes fortsatt på leveranse av to el-biler fra Møller. Montering av ladestasjoner er ferdigstilt og de er tatt i bruk. Mål/tiltak opprettholdes inntil videre.

2 **Klimaregnskap**

Klimaavtrykket er redusert fra 2023 til 2024. Dette på tross av økt aktivitet knyttet til innføring av damelag og flere ansatte. Det utarbeides fortsatt eget klimaregnskapi regi av KAPO. Klubben har lavere avtrykk enn snittet av klubbene i Eliteserien. Det meste av klimaavtrykket kommer fra transport/flyreiser. Vanskelig å redusere dette i et toppidrettsperspektiv. Men klubben gikk eksempelvis fra to til en treningsleir i Spania før sesongstart 2025. Klubben kompenserer fortsatt for eget klimaavtrykk i scope 1 og 2 via kjøp av klimakreditter.

3 **Sorteringsgrad**

Total menge avfall gikk marginalt opp fra 2023 til 2024. Dette kan ha sammenheng med økt aktivitet på stadion. Sorteringsgraden økte imidlertid med 9%, noe som er marginalt under måltallet på 10%. Rutiner for sortering er strammet inn, det er noen indikasjoner på at renhold ikke har fulgt rutiner ut fra bygg til rett container. Dette er nå gjennomgått med renholdsfirma, og viil trolig bedre sorteringsgraden i det videre.

4 **Sykefravær**

Sykefraværet har økt fra 4,2% til 5%, noe som er identisk med måltallet. Vurderes å være på et akseptabelt nivå.

5 **Energibruk**

Energiforbruk pr kvadratmeter er i tråd med målsetningen ytterligere redusert fra året før. Dette på tross av økt aktivitet i lokalene. Det jobbes videre med overgang til led. Solceller på tribunetak og led-belysning av stadionmatten er under utredning. Investeringskostnaden er en utfordring.

**Evaluering rutine måltabell pr april 2025:**

* Målsetningene opprettholdes inntil videre. Flere av målene er «løpende» og tar opp i seg ønsket utvikling. Ustabil drift både sportslig og økonomisk tilsier at overordnet målsetning det neste året vil være stabilisering av driften.
* For evaluering av måloppnåelse vises det i utgangspunktet til pkt 1-5 over.